钦定古今图书集成/明伦汇编/氏族典/第222卷 > 《廖用贤尚友录》 > 车宁
## 钦定古今图书集成/明伦汇编/氏族典/第222卷 > 《廖用贤尚友录》 > 车宁

按《福州府志》：“宁字子静，闽县人。正统戊辰进士，历户、
工二部主事，南京吏部郎中，擢湖广参议，广东参政，
广西左布政使。宁始居郎署，即著声。其参湖藩也，适
保靖宣慰负险跳梁，常毒杀陆佥事。宁单车抵其境，
备宣朝廷威德，众皆顿首谢，边圉遂安在。两广蛮獠
出没，叛服不常，宁抚谕之，蛮悉归附，得编户六万八
千四百口，岁征租五千七百馀石。”宁性度磊落，有权
略，多学强记，居家尤笃孝友云。